Boccia

Boccia alebo Bocce [čítaj „boča“] šport je určený nielen pre telesne postihnutých športovcov, ktorí majú poruchu funkcie všetkých štyroch končatín, ale aj pre zdravých športovcov. Od roku 1984 sa zaraďuje medzi paralympijské disciplíny, medzi olympijskými disciplínami nemá ekvivalent. V súčasnosti sa boccia hráva vo viac ako 50 krajinách sveta.

Pojmy 
Boccia sa hráva v interiéri na rovnom a hladkom povrchu (parkety, gumený povrch a podobne).
 Kurt – ihrisko
 Box – miesto určené pre každého hráča, odkiaľ hrá; rozmery boxu sú 1 × 2,5 m
 Jack – hlavná lopta bielej farby
 smena – jedna časť zápasu, niečo ako „polčas“ vo futbale
 Kríž – kríž v strede kurtu
 V-čiara – čiara nachádzajúca sa 1,5 – 3 m pred boxami
 aut – priestor za autovou čiarou mimo kurtu

Cieľ hry 
Každý hráč/pár/tím má k dispozícii 6 lôpt. Jeden hráč/pár/tím má červené lopty, druhý modré. Úlohou každého hráča/páru/tímu je dostať svoje lopty bližšie k hlavnej lopte bielej farby (lopta sa volá „jack“), ako súper.

Kategórie a disciplíny

Kategórie 
V boccii sú hráči podľa druhu postihnutia rozdelení do štyroch kategórií:
 BC1: Hráči, ktorí majú spazmy v rukách; pri hre potrebujú asistenta, ktorý im podáva lopty a manipuluje s invalidným vozíkom podľa pokynov hráča
 BC2: Hráči, ktorí majú spazmy v rukách; pri hre však nepotrebujú asistenta
 BC3: Hráči, ktorí môžu/nemusia mať spazmy v rukách, no nedokážu odhodiť alebo iným spôsobom dostať loptu do kurtu; pri hre potrebujú špeciálnu rampu, po ktorej púšťajú lopty a asistenta, ktorý manipuluje s rampou aj s invalidným vozíkom podľa hráčových pokynov, asistent musí byť otočený chrbtom ku hre, aby nemohol ovplyvniť zápas
 BC4: Hráči, ktorí nemajú spazmy v rukách; pri hre nepotrebujú asistenta

Disciplíny 
 Jednotlivci BC1 – hrá 1 hráč proti 1 hráčovi; hráč má k dispozícii 6 lôpt; počas smeny má na odohratie svojich lôpt 5 minút
 Jednotlivci BC2 – hrá 1 hráč proti 1 hráčovi; hráč má k dispozícii 6 lôpt; počas smeny má na odohratie svojich lôpt 5 minút
 Jednotlivci BC3 – hrá 1 hráč proti 1 hráčovi; hráč má k dispozícii 6 lôpt; počas smeny má na odohratie svojich lôpt 6 minút
 Jednotlivci BC4 – hrá 1 hráč proti 1 hráčovi; hráč má k dispozícii 6 lôpt; počas smeny má na odohratie svojich lôpt 5 minút
 Tímy BC1/BC2 – hrajú 3 hráči proti 3 hráčom; každý tím môže mať k dispozícii 2 náhradníkov, no na kurte musia byť hráči z oboch kategórií; každý hráč má k dispozícii 2 lopty (3 hráči v tíme × 2 lopty pre každého = spolu 6 lôpt pre tím); počas smeny má na odohratie svojich lôpt 6 minút
 Páry BC3 – hrajú 2 hráči proti 2 hráčom; každý pár môže mať k dispozícii 1 náhradníka, no na kurte musí byť vždy jeden spastik; každý hráč má k dispozícii 3 lopty (2 hráči v páre × 3 lopty pre každého = spolu 6 lôpt pre pár); počas smeny má na odohratie svojich lôpt 8 minút
 Páry BC4 – hrajú 2 hráči proti 2 hráčom; každý pár môže mať k dispozícii 1 náhradníka; každý hráč má k dispozícii 3 lopty (2 hráči v páre × 3 lopty pre každého = spolu 6 lôpt pre pár); počas smeny má na odohratie svojich lôpt 6 minút

Počas zápasu môže pri disciplíne „Páry BC3“ a „Páry BC4“ prebehnúť 1 striedanie, pri disciplíne „Tímy BC1/BC2“ môžu prebehnúť dve striedania. Pri disciplíne „Páry BC3“, „Páry BC4“, „Tímy BC1/BC2“ musí mať každý tím svojho kapitána, ktorý ako jediný člen tímu/páru môže komunikovať s rozhodcom.

Priebeh hry 
Každý zápas začína losovaním farieb. Hráč/pár/tím s červenými loptami začína hrať ako prvý. Ako prvú loptu hodí „jacka“.

Poznámka: Ak hráč/pár/tím nedostane „jacka“ za tzv. V-čiaru, alebo ak zahrá „jacka“ na alebo za autovú čiaru, hod neplatí a začína súper.

Následne je jeho úlohou dostať svoju loptu čo najbližšie k „jackovi“. Keď tak urobí, na rade je hráč/pár/tím s modrými loptami. Jeho úlohou je dostať svoju loptu ešte bližšie ako ju má hráč/pár/tím s červenými loptami. Hrá dovtedy, kým sa mu to nepodarí. Keď sa mu to podarí, opäť je na rade hráč/pár/tím s červenými, a opäť hrá dovtedy, kým nebude mať jednu zo svojich lôpt bližšie k „jackovi“. Takto hra pokračuje, až kým hráči/páry/tímy neminú všetky svoje lopty. Keď ich minú, rozhodca porovná počet najbližších lôpt jednej farby s prvou najbližšou loptou súperovej farby. Koľko lôpt je bližšie, toľko bodov hráč/pár/tím dostane. Ak hráč/pár/tím nestihne odohrať všetky svoje lopty v časovom limite, zvyšné lopty nemôže odhodiť. Časový limit plynie iba tej strane, ktorá práve hrá.

Poznámka: Každý hráč má svoj vlastný box vyhradený na odohranie svojich lôpt. Prešľap nastáva vtedy, ak sa hráč dotýka nejakou časťou vozíka, rampy, alebo iného príslušenstva boxovej čiary, alebo ak ju presahuje. Jeho príslušenstvo môže prevísať vo vzduchu ponad bočnú boxovú čiaru, nie však cez prednú boxovú čiaru. V prípade porušenia tohto pravidla môže jeho súper získať dve tzv. penaltové lopty – dve lopty navyše, zvyčajne tie dve, ktoré sú najďalej od „jacka“.

V disciplíne „Jednotlivci BC1“, „Jednotlivci BC2“, „Jednotlivci BC3“, „Jednotlivci BC4“, „Páry BC3“ a „Páry BC4“ má jeden zápas 4 takéto smeny. V disciplíne „Tímy BC1/BC2“ má jeden zápas 6 smien. To znamená, že každý hráč má možnosť začať hrať s „jackom“. Ak je po všetkých smenách nerozhodný stav, nasleduje predĺženie (tie-break). Prebieha takmer ako klasická smena, len s tým rozdielom, že rozhodca položí „jack“ na kríž a potom sa losuje, ktorý hráč/pár/tím začne hrať ako prvý.

Aut nastáva vtedy, keď je lopta na autovej čiare, alebo za ňou. Keď sa tam dostane, hráč, ktorý aut spôsobil, hrá znova. Ak sa do autu dostane „jack“, rozhodca ho položí na kríž a hra pokračuje obvyklým spôsobom.

Náradie potrebné ku hre 
 Lopty – 6 červených, 6 modrých, 1 biela; váha 1 lopty: 275g (+/- 12g), obvod 1 lopty: 270mm (+/-8mm); sú vyrobené prevažne z kože a sú plnené pieskovým granulátom
 Rampa – pomôcka pre hráčov v kategórii BC3, jej rozmery nesmú prekročiť rozmery boxu
 Časomiera – ukazuje hráčom/párom/tímom ich časové limity
 Indikátor farby – používa ho rozhodca na ukazovanie, ktorej farby lopty majú byť odhodené; vyzerá ako ping-pongová raketa, z jednej strany červená, z druhej strany modrá

Dôležité turnaje v boccii 
Keďže boccia patrí medzi paraolympijské disciplíny, konajú sa v nej turnaje, na základe ktorých je možné klasifikovať sa na Paralympijské hry. Každé štyri roky prebieha tzv. paraolympijský cyklus, ktorý začína rok po paralympijských hrách kontinentálnymi turnajmi (Majstrovstvá Európy, Majstrovstvá Ázie,...). Ďalší rok sa konajú majstrovstvá sveta, o rok neskôr sa koná Svetový pohár a cyklus vyvrcholí paralympijskými hrami. Po každom takomto veľkom turnaji je vydaný aktuálny rebríček. Pred paroalympijskými hrami je vždy zverejnený limit, koľko hráčov v rámci každej kategórie na sa základe rebríčkového postavenia môže zúčastniť.

Referencie

Iné projekty

Externé odkazy 
 BISFed (Boccia International Sport's Federation) – Medzinárodná federácia boccie
 CP ISRA: Cerebral Palsy International Sports & Recreacy Association – Medzinárodná športovo-rekreačná asociácia spastikov
 IPC: International Paralympic Committee – Medzinárodný paralympijský výbor

 
Paralympijské športy
Loptové hry
Športy zamerané na presnosť